அமெரிக்காவுக்கு இன்னொரு பின்னடைவு


சங்கர சேயோன்
முன்னாள் சோவியத் குடியரசுகளில் காலூன்றுவதற்கும் அதன் மூலம் ரஷ்யாவுக்கு அச்சுறுத்தலாக விளங்குவதற்கும் அமெரிக்கா மேற்கொண்ட முயற்சி தோல்வியடைந்து வருகின்றது. அமெரிக்காவின் செல்வாக்குக்கு உட்பட்டிருந்த முன்னாள் சோவியத் குடியரசுகள் ஒன்றன் பின் ஒன்றாக ரஷ்யாவின் பக்கம் சாய்கின்றன. உக்ரேன் இப்போது அமெரிக்காவின் செல்வாக்கு வட்டத்திலிருந்து வெளியேறி ரஷ்யாவின் பக்கம் திரும்பியிருக்கின்றது.
உக்ரேன் ஜனாதிபதித் தேர்தலில் எதிர்க்கட்சித் தலைவரான விக்ரர் யனுகோவிச் வெற்றியீட்டியுள்ளார். ஜனவரி 17ந் திகதி நடைபெற்ற முதலாவது சுற்றுத் தேர்தலில் ஜனாதிபதி விக்ரர் யுஸ்சென்கோவும் அவரது பிரதம மந்திரி யூலியா ரிமோஷென்கோவும் எதிர்க்கட்சித் தலைவர் விக்ரர் யனுகோவிச்சும் போட்டியிட்டனர். ஜனாதிபதி யுஸ்சென்கோ 5 வீதம் வாக்குகளை மாத்திரம் பெற்றுப் போட்டியிருந்து நீக்கப்பட்டார். பெப்ரவரி 7ந் திகதி நடைபெற்ற இரண்டாவது சுற்றுப் போட்டியில் விக்ரர் யனுகோவிச் 3.5 வீத வாக்குகளால் யூலியா ரிமோஷென்கோவைத் தோற்கடித்தார்.
		விக்ரர் யனுகோவிச்
ஐந்து வருடங்களுக்கு முன் தன்னிடமிருந்து பறிக்கப்பட்ட வெற்றியை யனுகோவிச் மீண்டும் தனதாக்கிக் கொண்டுள்ளார் எனக் கூறலாம். 2004 நவம்பர் 21ந் திகதி நடைபெற்ற இரண்டாவது சுற்று ஜனாதிபதித் தேர்தலில் விக்ரர் யனுகோவிச்சும் விக்ரர் யுஸ்சென்கோவும் போட்டியிட்டனர். யனுகோவிச் அப்போதைய பிரதமர். ரஷ்ய ஆதரவாளர். யுஸ்சென்கோ தீவிர ரஷ்ய எதிர்ப்பாளர். அமெரிக்காவினால் நிறுத்தப்பட்டவர். யூலியா ரிமோஷென்கோ அப்போது யுஸ்சென்கோவின் தீவிர ஆதரவாளராகச் செயற்பட்டார்.
தேர்தலில் யனுகோவிச் வெற்றியீட்டினார். ஆனால் அந்த வெற்றியை யுஸ்சென்கோ ஏற்கவில்லை. தேர்தலில் முறைகேடுகள் நடந்ததாக அவர் தெரிவித்த குற்றச்சாட்டை நிராகரித்த தேர்தல் ஆணையம் யனுகோவிச் வெற்றியீட்டியதாக உத்தியோகபூர்வமாக அறிவித்தது. யுஸ்சென்கோவின் ஆதரவாளர்கள் இந்த அறிவிப்புக்கு எதிராக வன்முறையில் இறங்கினார்கள். 
யுஸ்சென்கோவினதும் யூலியாவினதும் தலைமையின் கீழ் வன்முறை நாளுக்கு நாள் வளர்ந்தது. அரசாங்க அலுவலகங்களில் வேலைகள் நடைபெற முடியாதபடி வன்முறையாளர்கள் அவற்றைச் சுற்றிவளைத்தனர். நீதிமன்றமும் சுற்றிவளைக்கப்பட்டது.
முன்னாள் சோவியத் குடியரசுகளில் அமெரிக்கா அரங்கேற்றிவந்த கலர்ப் புரட்சியாக இது விளங்கியது. இதை ‘ஒறேஞ்ச்’ புரட்சி என்று அமெரிக்காவும் அதன் நேசநாடுகளும் அழைத்தன. யுஸ்சென்கோவினது கொடியின் நிறம் ‘ஒறேஞ்ச்’ என்பதால் அவ்வாறு அழைக்கப்பட்டது.
தேர்தல் முடிவை ரத்துச் செய்யக்கோரி யுஸ்சென்கோ வழக்குத் தாக்கல் செய்தார். வழக்கை விசாரித்த நீதிமன்றம் தேர்தல் முடிவை ரத்துச் செய்யுமாறும் மறுவாக்களிப்பு நடத்துமாறும் தேர்தல் ஆணையத்துக்கு உத்தரவிட்டுத் தீர்ப்பளித்தது. வழக்கை விசாரித்த முறையும் அளித்த தீர்ப்பும் உக்ரேனின் அரசியலமைப்புக்கு முரணானவை. நீதிமன்றம் ஆர்ப்பாட்டக்காரர்களால் சுற்றிவளைக்கப்பட்டிருந்த நிலையிலேயே வழக்கு விசாரணை நடைபெற்றது. வழக்கின் தீர்ப்பு ஒலிபெருக்கி மூலம் நீதியரசரொருவரால் வெளியே நின்றவர்களுக்கு அறிவிக்கப்பட்டது. தீர்ப்புக்கு எதிராக மேன்முறையீடு செய்ய முடியாதென்பது இத் தீர்ப்பின் புதுமையான அம்சம்.
வன்முறைச் சூழலில் நடைபெற்ற மறு வாக்கெடுப்பில் விக்ரர் யுஸ்சென்கோ வெற்றி பெற்றதாக அறிவிக்கப்பட்டது. இவர் பதவியேற்றதும் உக்ரேனின் அபிவிருத்தியிலும் பார்க்க ரஷ்யாவுக்கு எதிரான நடவடிக்கைகளுக்கே முக்கியத்துவம் அளித்தார். உக்ரேனின் கிaமியா பிரதேசத்திலுள்ள செவஸ்ரோபோலில் ரஷ்யாவின் கடற்படைக் தளமொன்று உள்ளது. இத்தளம் தொடர்பாக ரஷ்யாவும் உக்ரேனும் செய்துகொண்ட ஒப்பந்தம் 2017ம் ஆண்டு வரை செல்லுபடியானது. 
		விக்ரர் யுஸ்சென்கோ
அத் தளத்திலிருந்து ரஷ்யாவின் கருங்கடல் கப்பற் படையணி உடனடியாக வெளியேற வேண்டும் என்று இவர் உத்தரவிட்டார். ரஷ்யாவை இலக்கு வைத்து உக்ரேனில் ஏவுகணைத் தளமொன்றை அமைக்குமாறு அமெரிக்காவுக்கு அழைப்பு விடுத்தார். உக்ரேனிலுள்ள ரஷ்ய மொழிப் பாடசாலைகளை மூடிவிடுமாறு உத்தரவு பிறப்பித்தார்.
உக்ரேனின் சனத்தொகையில் அரைவாசிப் பேர் ரஷ்ய மொழி பேசுபவர்கள். இவர்கள் ரஷ்யாவுடன் மத, கலாசார, பொருளாதார ரீதியாக நெருக்கமான உறவைக் கொண்டிருப்பவர்கள். தீவிரமான ரஷ்ய எதிர்ப்பு நடவடிக்கைகள் மூலம் மொத்த சனத்தொகையில் அரைவாசிப் பேரின் வெறுப்பைச் சம்பாதிப்பது காலப்போக்கில் தனக்குப் பாதகமாக அமையும் என்பது பற்றி யுஸ்சென்கோ சிந்திக்கவில்லை.
அமெரிக்காவின் வலுவான பின்னணி ஆதரவு இருந்த போதிலும் யுஸ்சென்கோவினால் உக்ரேனை நேட்டோவிலும் ஐரோப்பிய யூனியனிலும் இணைத்துக்கொள்ள முடியவில்லை. உக்ரேன் நேட்டோ உறுப்புரிமை பெறுவதற்குப் பிரான்சும் ஜேர்மனியும் எதிர்ப்புத் தெரிவித்தன. நாற்பத்தெட்டு மில்லியன் சனத்தொகையைக் கொண்ட வறிய நாடாகிய உக்ரேன் ஒரு பாரமாக இருக்கும் என்று ஐரோப்பிய யூனியன் கருதியது.
யுஸ்சென்கோவின் நிர்வாகம் உக்ரேனை மோசமான பொருளாதார நெருக்கடிக்குள் தள்ளியது. மொத்த உள்ளூர் உற்பத்தி 14 வீதத்தால் வீழ்ச்சியடைந்தது. பணவீக்கம் 15 வீதத்தைத் தாண்டியது. சர்வதேச நாணய நிதியம் ஏற்கனவே அறிவித்திருந்த 16 பில்லியன் டொலர் கடனுதவியை இவ்வருட முற்பகுதியில் இடைநிறுத்தியது.
இந்த நிலையில் பிரதமர் யூலியா ரிமோஷென்கோவுக்கும் ஜனாதிபதி யுஸ்சென்கோவுக்குமிடையே கருத்து வேறுபாடு முற்றி யூலியா ஜனாதிபதித் தேர்தலில் யுஸ்சென்கோவை எதிர்த்துப் போட்டியிடும் நிலை ஏற்பட்டது.
யுஸ்சென்கோவின் தீவிரமான ரஷ்ய எதிர்ப்பு நிலைப்பாடு ரஷ்ய சார்பு கிழக்கும் தெற்கும் என்றும் ஐரோப்பிய சார்பு மேற்கு என்றும் உக்ரேனைப் பிளவு படுத்திவிட்டது. இந்தப் பிளவு பெப்ரவரி மாத ஜனாதிபதித் தேர்தலில் துலாம்பரமாக உணரப்பட்டது. கிழக்கிலும் தெற்கிலும் யனுகோவிச் கிட்டத்தட்டத் தொண்ணூறு வீதம் வாக்குகளைப் பெற்றார். மேற்கு உக்ரேனில் யூலியா பெரும்பான்மையான வாக்குகளைப் பெற்றார்.
