ஜனாதிபதி தேர்தலில் ஆதரவு யாருக்கு?அ.தி.மு.க இன்னும் முடிவெடுக்கவில்லை


“ஜனாதிபதி தேர்தல் வேட்பாளர் குறித்து, எந்தக் கட்சியும் எங்களை அணுகி ஆலோசனை நடத்தவில்லை. ஜனாதிபதி தேர்தலில் யாருக்கு ஆதரவு அளிப்பது என்பது குறித்து, இன்னும் அ. தி. மு. க முடிவெடுக்கவில்லை” என முதல்வர் ஜெயலலிதா கூறினார்.
ல்லிக்கு ஒருநாள் பயணமாக வந்திருந்த முதல்வர் ஜெயலலிதா உள்துறை அமைச்சகம் நடத்திய மாநாட்டில் கலந்துகொண்டார். அங்கு நரேந்திர மோடி, நவீன் பட்நாயக் ஆகியோர் ஜெயலலிதாவின் இருக்கைக்கு வந்து வணக்கம் தெரிவித்து, சில நிமிடங்கள் பேசிவிட்டு சென்றனர். 
மேற்கு வங்க முதல்வர் மம்தா பானர்ஜியும், தமிழக முதல்வரை சந்தித்து வணக்கம் தெரிவித்து புகைப்படம் மட்டும் எடுத்துவிட்டு சென்றுவிட்டார். மாநாட்டில் தன் உரையை முடித்துக்கொண்டு, தமிழ்நாடு இல்லம் திரும்பிய ஜெயலலிதா, அங்கு மதிய உணவை முடித்துக்கொண்டு சென்னைக்கு புறப்பட்டார்.
அப்போது அங்கிருந்த நிருபர்களிடம் பேசியதாவது, ஜனாதிபதி தேர்தல் வேட்பாளர் குறித்து, எந்தக் கட்சியும் எங்களிடம் ஆலோசனை நடத்தவில்லை. ஜனாதிபதி தேர்தலில் யாருக்கு ஆதரவு அளிப்பது என்பது குறித்து, இன்னும் அ.தி.மு. க முடிவெடுக்கவில்லை. பயங்கரவாத தடுப்பு மையம் அமைப்பது தொடர்பாக, எனது உரையில் குறிப்பிட்டபடி நிலை நீடிக்கிறது. 
இந்த மையம் அமைப்பது குறித்து, முதல்வர்கள் குழு அமைத்து ஆலோசிக்க வேண்டுமென்று கோரியுள்ளேன். தமிழக தலைமைச் செயலர், டி. ஜி.பி. உள்ளிட்ட எங்களுடைய அதிகாரிகள் இன்னும் கூட்டத்தில் உள்ளனர். கூடங்குளம் அணுமின் நிலையம் இன்னும் பத்து நாட்களுக்குள் உற்பத்தியைத் தொடங்கிவிடும் என எதிர்பார்க்கப்படுகிறது.
முல்லைப் பெரியாறு அணை விவகாரத்தில், தமிழக அரசின் நிலை சரியானதே என்பதை, உச்ச நீதிமன்றத்தால் நியமிக்கப்பட்ட உயர்மட்டக் குழு தன் அறிக்கை மூலம் உறுதி செய்துள்ளது. அணை பாதுகாப்பாக உள்ளது என, தமிழகம் பல ஆண்டுகளாகச் சொல்லி வந்தது சரியென நிரூபணமாகியுள்ளது. இவ்வாறு ஜெயலலிதா கூறினார்.
முதல்வர் ஜெயலலிதா, கடந்த முறை டில்லி வந்திருந்தபோது, நாள் முழுவதும் தமிழ்நாடு இல்லத்தில் தங்கியிருந்தார். அப்போது நரேந்திரமோடி, நவீன் பட் நாயக் உள்ளிட்டவர்கள் வந்து முதல்வரை சந்தித்து ஆலோசனை நடத்தினர். இது தேசிய அரசியலில் பரபரப்பை கிளப்பியது. ஆனால், இம்முறை முதல்வரின் டில்லி பயணம் வெகு எளிதாகவும், இயல்பாகவும் மட்டுமே அமைந்திருந்தது. மத்தியத்துக்கு மேல் பயணத்தை முடித்துக்கொண்டு, சென்னைக்கு கிளம்பி விட்டதால், அரசியல் தொடர்பான பரபரப்புகள் ஏதும் தென்படவில்லை.
